K o m u n i k é

Vláda Slovenskej republiky na svojom .... zasadaní dňa …............ 2003 schvália vládny návrh zákona, ktorým sa mení a dopĺňa zákon Národnej rady Slovenskej republiky č.202/1995Z.z. Devízový zákon a zákon, ktorým sa mení a dopĺňa zákon Slovenskej národnej rady č.372/1990Zb. o priestupkoch v znení neskorších predpisov, v znení neskorších predpisov a o zmene a doplnení niektorých zákonov (návrh novely Devízového zákona).
Cieľom schváleného návrhu novely Devízového zákona je predovšetkým úprava pravidiel vykonávania a sprostredkúvania devízovo regulovaných podnikateľských činností (pri obchodoch s devízovými hodnotami a pri devízových peňažných službách), ktoré súvisia s peňažnými prostriedkami v slovenskej mene alebo cudzej mene v hotovostnej alebo bezhotovostnej forme. V tejto súvislosti schválený návrh upravuje aj požiadavky a predpoklady pre udeľovanie devízových licencií na podnikateľské vykonávanie obchodov s cudzou menou a poskytovanie devízových peňažných služieb.
Zároveň sa schváleným návrhom upravujú a spresňujú ustanovenia o devízovej ohlasovacej povinnosti, ktorá slúžia na zber štatistických údajov predovšetkým pre potreby zostavovania platobnej bilancie Slovenskej republiky. Pritom sa navrhuje zrušenie devízovej ohlasovacej povinnosti pri dovoze a vývoze peňažných prostriedkov (vzhľadom na začlenenie vecne rovnakej colnej ohlasovacej povinnosti do Colného zákona).
Popri uvedených úpravách je cieľom schváleného návrhu aj úprava a spresnenie viacerých ustanovení v doterajšom Devízovom zákone vzhľadom na novú legislatívu (predovšetkým nový zákon o platobnom styku, nový zákon o cenných papieroch a investičných službách, nový zákon o bankách a nový zákon o ochrane osobných údajov), ako aj vzhľadom na doterajšie praktické poznatky a skúsenosti devízových orgánov s uplatňovaním Devízového zákona. Vládou navrhovaná novela Devízového zákona je zlučiteľná s právnymi normami platnými v Európskej únii a nadobudnutie jej účinnosti sa navrhuje na 1.január 2004. Výnimkou je iba jedna úprava Devízového zákona úprava §19a ods.2 písm.a) bodu2, ktorá má nadobudnúť účinnosť od nadobudnutia platnosti Zmluvy o pristúpení Slovenskej republiky k Európskej únii. Touto úpravou sa občanom členských štátov Európskej únie umožňuje nakupovať poľnohospodársku pôdu ihneď po vzniku (nie až po troch rokoch od vzniku) členstva Slovenskej republiky v Európskej únii v prípadoch, ak majú na Slovensku zaregistrovaný prechodný pobyt a ak hospodári na nakupovanej pôde aspoň tri roky.